14 տարեկան Ազիզի ընտանիքը երեխաների իրավունքների պաշտպանության շատ առանձնահատուկ և ուսանելի մոդել է: Մի ընտանիքում 5 երեխա, որից յուրաքանչյուրը պաշտպանում ու թիկունք է կանգնում մյուսին, ավարտին հասցնում ամաչկոտ քրոջ պատասխանը, մեծի նման ներկայացնում իրենց հարազատ Ալագյազ գյուղում ապրելու բոլոր դժվարությունները՝ չմոռանալով դրանց թաքնված ու միայն իրենց հայտնի հմայքի մասին: Նման շփումներից հետո միշտ հնարավորություն է ընձեռվում ժամանակակից սերնդի ուղղամիտ պրագմատիզմով վարակվելու և նոր բարեկամներ ձեռք բերելու: Այդպես եղավ և այս անգամ եզդի փոքրիկների հետ զրույցից հետո: Հունիսի մեկի մասին դպրոցից ահագին բան էին տեղեկացել, իրավունքների պաշտպանության և իրենց ապագայի մասին էլ պատկերացումները ռեալ էին: Վերջում էլ չմոռացան մանուկների տոնի առթիվ շնորհավորանքներ փոխանցել որդուս: Շնորհքով սերունդ է մեծանում